Document ID: 32005D0860

SKLEP POLITIČNEGA IN VARNOSTNEGA ODBORA ACEH/1/2005
z dne 15. novembra 2005
o ustanovitvi Odbora prispevajočih držav za Nadzorno misijo Evropske unije v Acehu (Indonezija) (Nadzorna misija v Acehu - NMA)
(2005/860/ES)
POLITIČNI IN VARNOSTNI ODBOR JE -
ob upoštevanju Pogodbe o Evropski uniji in zlasti tretjega odstavka člena 25 Pogodbe,
ob upoštevanju Skupnega ukrepa 2005/643/SZVP z dne 9. septembra 2005 o Nadzorni misiji Evropske unije v Acehu (Indonezija) (Nadzorna misija v Acehu - NMA) (1), in zlasti člena 10(3) Skupnega ukrepa,
ob upoštevanju naslednjega:
(1)
Svet je v členu 10(3) Skupnega ukrepa 2005/643/SZVP pooblastil Politični in varnostni odbor (PVO) za ustanovitev Odbora prispevajočih držav za Nadzorno misijo Evropske unije v Acehu (Indonezija) (Nadzorna misija v Acehu - NMA).
(2)
Svet je 10. decembra 2002 odobril dokument „Posvetovanja in modalitete za prispevanje držav nečlanic EU k civilnim operacijam EU za krizno upravljanje,“, ki je oblikoval ureditve za sodelovanje tretjih držav v civilnih operacijah kriznega upravljanja, vključno z ustanovitvijo odbora prispevajočih držav.
(3)
Odbor prispevajočih držav bi moral imeti ključno vlogo pri tekočem vodenju misije; Odbor bi moral biti glavni forum za razpravo o vseh vprašanjih, povezanih s tekočim vodenjem misije; PVO, ki politično nadzoruje in strateško vodi misijo, bi moral upoštevati stališča Odbora -
SKLENIL:
Člen 1
Ustanovitev
Ustanovi se Odbor prispevajočih držav za Nadzorno misijo Evropske unije v Acehu (Indonezija) (Nadzorna misija v Acehu - NMA) (v nadaljnjem besedilu „OPD“).
Člen 2
Naloge
1. OPD lahko izraža stališča. Ta stališča PVO upošteva pri političnem nadzoru in strateškem vodstvu misije.
2. Naloge OPD so določene v dokumentu „Posvetovanja in modalitete za prispevanje držav nečlanic EU k civilnim operacijam EU za krizno upravljanje“.
Člen 3
Sestava
1. Vse države članice EU imajo pravico prisostvovati razpravam OPD, vendar le prispevajoče države sodelujejo v tekočem vodenju misije. Predstavniki tretjih držav, ki sodelujejo v misiji, se lahko udeležijo sestankov OPD. Predstavnik Komisije se prav tako lahko udeležuje sestankov OPD.
2. Vodja misije redno obvešča OPD.
Člen 4
Predsedovanje
OPD za misijo iz člena 1 v skladu z dokumentom iz člena 2(2) predseduje predstavnik generalnega sekretarja/visokega predstavnika, ki se redno posvetuje s predsedstvom.
Člen 5
Sestanki
1. Sestanke OPD redno sklicuje predsednik. Če tako zahtevajo okoliščine, se na pobudo predsednika ali na zahtevo predstavnika prispevajoče države lahko skličejo nujni sestanki.
2. Predsednik vnaprej razpošlje začasni dnevni red in dokumente, ki se nanašajo na sestanek. Predsednik je odgovoren, da PVO obvešča o rezultatih razprav OPD.
Člen 6
Tajnost
1. Za sestanke in delo OPD se uporabljajo predpisi Sveta o varovanju tajnosti. Predstavniki v OPD morajo imeti ustrezno varnostno potrdilo.
2. Za posvetovanja OPD velja obveznost varovanja poslovne skrivnosti.
Člen 7
Začetek veljavnosti
Ta sklep začne veljati na dan sprejetja.
V Bruslju, 15. novembra 2005

Labels: 18
15
5